## Uredba o izmjenama i dopunama Uredbe o izgledu odora policijskih službenika Ministarstva unutarnjih poslova

### NN 100/2013 (1.8.2013.), Uredba o izmjenama i dopunama Uredbe o izgledu odora policijskih službenika Ministarstva unutarnjih poslova

VLADA REPUBLIKE HRVATSKE

2263

Na temelju članka 103. stavka 1. podstavka 1. Zakona o policijskim poslovima i ovlastima (»Narodne novine«, broj 76/2009), Vlada Republike Hrvatske je na sjednici održanoj 25. srpnja 2013. godine donijela

UREDBU

O IZMJENAMA I DOPUNAMA UREDBE O IZGLEDU ODORA POLICIJSKIH SLUŽBENIKA MINISTARSTVA UNUTARNJIH POSLOVA

Članak 1.

U Uredbi o izgledu odora policijskih službenika Ministarstva unutarnjih poslova (»Narodne novine«, br. 88/2011 i 129/2011), u članku 3. stavak 1. mijenja se i glasi:

»Dijelovi osnovne policijske odore su:

1. kapa sa šiltom

2. kapa vunena

3. hlače zimske (muške i ženske)

4. donje rublje zimsko – duge gaće i potkošulja dugih rukava

5. hlače ljetne (muške i ženske)

6. košulja dugih rukava (muška i ženska)

7. majica kratkih rukava s ovratnikom (polo majica)

8. pulover

9. jakna zimska s kapuljačom vodonepropusna

10. jakna vjetronepropusna (podjakna za zimsku jaknu)

11. čarape ljetne

12. čarape zimske

13. cipele visoke zimske

14. cipele niske (muške i ženske)

15. rukavice zimske

16. dvodijelni kišni komplet s kapuljačom

17. komplet za nošenje oružja i opreme.«.

Članak 2.

Članak 4. mijenja se i glasi:

»Opis dijelova osnovne policijske odore:

Kapa sa šiltom je tamno plave boje, osmerokutnog oblika, sa strojno izvezenim hrvatskim grbom na zrakastoj podlozi i lovorovom vijencu zlatne boje.

Kapa vunena je klasičnog oblika s presavijenim donjim dijelom. Izrađena je od pletiva tamno plave boje sa minimalno četiri ušitka koji se spajaju na vrhu kape. S prednje strane je strojno izvezen hrvatski grb na zrakastoj podlozi i lovorovom vijencu. Kapa je podstavljena s flisom tamno plave boje.

Hlače zimske (muške) su tamno plave boje. S prednje strane su kosi džepovi. U struku je našivena pojasnica s po jednim naborom sa svake strane prednjeg dijela i s držačima za remen. Na bočnom dijelu je ugrađena elastična traka. Rasporak se kopča pomoću gumba skrivenih prekrivnom letvicom, rupice i gumba na pojasnici. Na prednjim dijelovima nogavica našivena su pojačanja u predjelu koljena. Na bočnom djelu u visini bedra našivena su dva kosa džepa s poklopcima. Džepovi se zatvaraju zatvaračima ušivenim ispod poklopca s unutarnje strane, a s vanjske strane poklopcima s dvije čičak trake. Na stražnjem dijelu u visini sjedala je našiveno ojačanje i dva urezana džepa s poklopcima, koji se zatvaraju s dvije čičak trake. Na duljini nogavica je porub u koji je uvučena traka za regulaciju širine.

Hlače zimske (ženske) su iste kao i muške hlače, osim što se s prednje strane nalazi po jedan ušitak umjesto nabora, a rasporak se kopča pomoću patent zatvarača, rupice i gumba na pojasnici.

Donje rublje zimsko (muško i žensko) – gaće s dugim nogavicama su tamno plave boje, izrađene od pletiva koje omogućuje termoregulaciju, nose se ispod zimskih hlača.

Donje rublje zimsko (muško i žensko) – potkošulja dugih rukava izrađena je od pletiva tamno plave boje koje omogućuje termoregulaciju, nosi se ispod zimske košulje.

Hlače ljetne (muške) istog su izgleda i kroja kao i hlače zimske muške, izrađene od laganije tkanine.

Hlače ljetne (ženske) istog su izgleda i kroja kao i hlače zimske ženske, izrađene od laganije tkanine.

Košulja dugih rukava (muška) je sivo plave boje. U predjelu prsa nalaze se pojačanja, na kojima su našivena dva prsna džepa s poklopcima i naborima. Džepovi se zatvaraju pomoću čičak trake. Košulja se kopča skriveno. Na ramenima su prišiveni držači za naramenice s oznakom zvanja policijskog službenika. Iznad lijevog džepa našiven je nosač za značku s metalnim prstenima. Na desnoj strani iznad džepa našivena je čičak traka za oznaku »POLICIJA« ili »GRANIČNA POLICIJA«. Na rukavu ispod pazuha našivena su poluokrugla pojačanja, na kojima se nalaze dva strojno vezena odzračnika. U predjelu lakta našivena su pojačanja. Na dužini rukava je našivena orukvica s rupicom i dva gumba za regulaciju širine. Na oba rukava prišivena je oznaka »POLICIJA MUP RH«.

Košulja dugih rukava (ženska) istog je izgleda i izrađena je od iste tkanine kao i muška košulja, ali je strukirana pomoću ušitaka.

Majica kratkih rukava s ovratnikom (polo majica) je svijetlo plave boje, s ovratnikom. Na leđima je otisnut natpis »POLICIJA«. S prednje desne strane na prsima našivena je čičak traka za natpis oznake pripadnosti, a s lijeve strane nalazi se čičak traka (fina strana) za oznaku zvanja policijskog službenika. Na oba rukava nalazi se oznaka »POLICIJA MUP RH«.

Pulover je pleteni, tamno plave boje, s visokim ovratnikom. S prednje strane pulovera ušiven je zatvarač, koji se zatvara preko ovratnika. Na ramenima i laktovima pulover je pojačan tkaninom. Rub pulovera i rukava završava renderima, koji su kao i ovratnik izrađeni od rebrastog pletiva, koje je na ovratniku duplo presavijeno. Na ramenima su prišiveni držači za naramenice s oznakom zvanja policijskog službenika. Na desnoj strani u visini prsa našivena je čičak traka za oznaku »POLICIJA«, »GRANIČNA POLICIJA« ili »POLICIJSKA AKADEMIJA«. Na oba rukava našivena je oznaka »POLICIJA MUP RH«.

Jakna zimska s kapuljačom vodonepropusna je izrađena od minimalno troslojnog laminata s vodonepropusnom i paropropusnom membranom u tamno plavoj boji sa vodoodbojnom i uljeodbojnom karakteristikom uz zahtjeve za postojanost obojenja, otpornost na habanje i prekidnu silu. Jakna se kopča patent zatvaračem i čičak trakom. Na prednjoj strani našivena su četiri džepa s poklopcima, koji se zatvaraju čičak trakom. Na poklopcu lijevog gornjeg džepa dva su metalna prstena na koje se pričvršćuje policijska značka. Na gornjem leđnom dijelu našiven je umetak na kojem je otisnut natpis »POLICIJA«, slovima visoke vidljivosti. Rukavi su iz dva dijela s našivenom orukvicom i trakom za regulaciju širine. Dvostrana traka na duljini rukava je s jedne strane od osnovnog materijala, a s druge strane od sintetičke folije, visoke vidljivosti. Na lijevoj i desnoj strani u bočnom šavu ušiveni su zatvarači koji služe za lakši pristup oružju. Sa stražnje strane ovratnika je prorez koji se zatvara čičak trakom u koji je moguće spremiti kapuljaču. Kapuljača se pričvršćuje zatvaračem. Na ramenima su prišiveni držači za naramenice s oznakom zvanja policijskog službenika. Na desnoj strani iznad džepa našivena je čičak traka za oznaku »POLICIJA«, »GRANIČNA POLICIJA« ili »POLICIJSKA AKADEMIJA«. Na oba rukava prišivena je čičak traka za oznaku »POLICIJA MUP RH«. Unutarnja strana jakne je s podstavom. S prednje unutarnje lijeve i desne strane nalaze se po dva džepa. S vanjske strane jakne u gornjem dijelu našiven je nosač za radio stanicu. Svi zatvarači imaju potezače od čvrste trake.

Jakna vjetronepropusna (podjakna za zimsku jaknu) je izrađena od vjetronepropusnog minimalno troslojnog laminiranog materijala s membranom i flisom na naličju materijala tamno plave boje, na način da se može nositi kao podjakna uz zimsku vodonepropusnu jaknu ili samostalno kao jakna nosiva. Jakna se zatvara zatvaračem uzduž cijele prednjice i preko ovratnika. Kroz gornji dio ovratnika provučena je elastična vrpca koja se pomoću regulatora na stražnjem dijelu može pritezati. Na prednjici sa svake strane gore su našiveni džepovi, koji se zatvaraju zatvaračem s poklopcem, koji se pričvršćuje čičak trakom, a dolje su koso urezani džepovi. Iznad poklopca lijevog gornjeg džepa našiven je nosač s dva metalna prstena na koje se pričvršćuje policijska značka. Rukavi su iz dva dijela s porubljenom duljinom i trakom za regulaciju širine na čičak. Na lijevoj i desnoj strani u bočnom šavu ušiveni su zatvarači koji služe za lakši pristup oružju. Na ramenima su prišiveni držači za naramenice s oznakom zvanja policijskog službenika. Na desnoj strani iznad džepa našivena je čičak traka za oznaku »POLICIJA«, »GRANIČNA POLICIJA« ili »POLICIJSKA AKADEMIJA«. Na oba rukava prišivena je čičak traka za oznaku »POLICIJA MUP RH«.

Čarape ljetne su tamno plave boje, sokne klasičnog izgleda, antibakterijski obrađene.

Čarape zimske su tamno plave boje, izrađene iz češljane pređe. Čarapa je antibakterijski obrađena. Sara je s ojačanjem u gležnju. Na sredini stopala nalazi se ojačanje za sprječavanje klizanja čarape.

Cipele visoke zimske izrađene su od vodonepropusnog materijala, crne boje, s podstavom od minimalno troslojnog laminiranog materijala s membranom, koja osigurava prozračnost i vodonepropusnost. Gornjište je izrađeno tako da je cipela u potpunosti zatvorena te s povišenom sarom (iznad gležnja). Cipela mora imati sustav cirkulacije zraka koji omogućava kruženje zraka pri svakom koraku. Cipela se izrađuje u antistatičnoj izvedbi ugradnjom antistatične trake i potplata koji to omogućuje. Potplat je uljno-naftno otporan i protuklizni SRC sa povećanom otpornošću na proboj kompletnog sustava donjišta.

Cipele niske (muške i ženske) su crne boje, na vezanje, izrađene od hidrofobirane kože. Cipele se izrađuju u antistatičnoj izvedbi ugradnjom antistatične trake. Cipele niske istog su izgleda za oba spola.

Rukavice zimske su crne boje, izrađene od materijala koji štiti od hladnoće, klasičnog oblika s prstima. Donji dio rukavice (dlan) i prsti izrađeni su od posebnog materijala koji štiti ruku od porezotine.

Dvodijelni kišni komplet s kapuljačom sastoji se od jakne s kapuljačom i hlača tamno plave boje. Izrađen je od gumirane, nepromočive tkanine, prilagođen za nošenje povrh policijske odore. Jakna se kopča zatvaračem i čičak trakom. Na stražnjem dijelu ovratnika je otvor sa zatvaračem s mogućnošću spremanja fiksne kapuljače. Na leđima je natpis »POLICIJA«, izrađen bijelim slovima od reflektirajućeg materijala.

Komplet za nošenje oružja i opreme sastoji se od opasača, remena, futrole za pištolj, nosača palice, futrole za pričuvni nabojnik, futrole za sredstva za vezivanje, futrole za službenu policijsku značku, futrole za raspršivač s nadražujućim tvarima i četiri držača. Izrađen je od sintetičkog materijala crne boje. Kopča se glatkom plastičnom kopčom crne boje s dodatnim osiguranjem protiv otkopčavanja.«.

Članak 3.

U članku 7. stavak 1. mijenja se i glasi:

»Dijelovi osnovne odore policijskih službenika koji obavljaju poslove interventne policije su:

1. beretka

2. kapa vunena

3. hlače zimske (muške i ženske)

4. donje rublje zimsko – duge gaće i potkošulja dugih rukava

5. hlače ljetne (muške i ženske)

6. košulja dugih rukava (muška i ženska)

7. majica kratkih rukava s ovratnikom (polo majica)

8. pulover

9. jakna zimska s kapuljačom vodonepropusna

10. jakna vjetronepropusna (podjakna za zimsku jaknu)

11. čarape plave

12. cipele visoke zimske

13. cipele visoke ljetne

14. rukavice zimske

15. rukavice taktičke

16. dvodijelni kišni komplet s kapuljačom

17. kombinezon

18. komplet za nošenje oružja i opreme.«.

Članak 4.

Članak 8. mijenja se i glasi:

»Opis dijelova osnovne odore policijskih službenika koji obavljaju poslove interventne policije:

Beretka je tamno plave boje, klasičnog oblika, sa strojno izvezenim hrvatskim grbom na zrakastoj podlozi i lovorovom vijencu.

Kapa vunena izrađena je sukladno opisu iz članka 4. ove Uredbe.

Hlače zimske (muške) izrađene su sukladno opisu iz članka 4. ove Uredbe.

Hlače zimske (ženske) izrađene su sukladno opisu iz članka 4. ove Uredbe.

Donje rublje zimsko – duge gaće i potkošulja dugih rukava izrađeno je sukladno opisu iz članka 4. ove Uredbe.

Hlače ljetne (muške) istog su izgleda i kroja kao i hlače zimske muške iz članka 4. ove Uredbe, izrađene iz laganije tkanine.

Hlače ljetne (ženske) istog su izgleda i kroja kao i hlače zimske ženske iz članka 4. ove Uredbe, izrađene iz laganije tkanine.

Košulja dugih rukava (muška) je tamno plave boje. U predjelu prsa nalaze se pojačanja, na kojima su našivena dva prsna džepa s poklopcima i naborima. Džepovi se zatvaraju pomoću čičak trake. Košulja se kopča skriveno. Košulja interventne policije nema na ramenima prišivene držače za naramenice sa zvanjima policijskog službenika. Iznad lijevog džepa našivena je čičak traka za oznaku radnog mjesta policijskog službenika. Na desnoj strani iznad džepa našivena je čičak traka za oznaku »INTERVENTNA POLICIJA«. Na rukavu ispod pazuha našivena su poluokrugla pojačanja, na kojima se nalaze dva strojno vezena odzračnika. U predjelu lakta našivena su pojačanja. Na dužini rukava je našivena orukvica s rupicom i dva gumba za regulaciju širine. Na oba rukava prišivena je oznaka »POLICIJA MUP RH«.

Košulja dugih rukava (ženska) je istog izgleda kao i muška košulja dugih rukava, izrađena od iste tkanine, ali je strukirana pomoću ušitaka.

Majica kratkih rukava s ovratnikom (polo majica) izrađena je sukladno opisu iz članka 4. ove Uredbe.

Pulover je izrađen sukladno opisu iz članka 4. ove Uredbe, osim što na ramenima nisu našiveni tuneli, a našivena je čičak traka za oznake radnih mjesta na lijevoj strani u visini prsa.

Jakna zimska s kapuljačom vodonepropusna izrađena je sukladno opisu iz članka 4. ove Uredbe, osim što na ramenima nisu našiveni tuneli, a našivena je čičak traka za oznaku radnog mjesta policijskog službenika na lijevoj strani u visini prsa. Na poklopcu lijevog gornjeg džepa ne nalaze se dva metalna prstena za značku. Svi zatvarači imaju potezače od čvrste trake.

Jakna vjetronepropusna (podjakna za zimsku jaknu) izrađena je sukladno opisu iz članka 4. ove Uredbe, osim što na ramenima nisu našiveni tuneli, a našivena je čičak traka za oznaku radnog mjesta policijskog službenika na lijevoj strani u visini prsa. Iznad poklopca lijevog gornjeg džepa nije našiven nosač s dva metalna prstena. Svi zatvarači imaju potezače od čvrste trake.

Čarape plave nose se cijelu godinu neovisno o godišnjem dobu. Čarapa je antibakterijski obrađena. Sara je s ojačanjem u gležnju. Na sredini stopala nalazi se ojačanje za sprječavanje klizanja čarape.

Cipele visoke zimske izrađene su od vodonepropusnog materijala, crne boje, s podstavom od minimalno troslojnog laminiranog materijala s membranom, koja osigurava prozračnost i vodonepropusnost. Gornjište je izrađeno tako da je cipela u potpunosti zatvorena te s povišenom sarom (iznad gležnja). Cipela mora imati sustav cirkulacije zraka koji omogućava kruženje zraka pri svakom koraku. Cipela se izrađuje u antistatičnoj izvedbi ugradnjom antistatične trake i potplata koji to omogućuje. Potplat je uljno-naftno otporan i protuklizni SRC sa povećanom otpornošću na proboj kompletnog sustava donjišta.

Cipele visoke ljetne izrađene su od prozračnog materijala, crne boje, s podstavom od minimalno troslojnog laminiranog materijala s membranom, koja osigurava prozračnost i vodonepropusnost. Sara je niža u odnosu na cipele visoke zimske. Cipela se izrađuje u antistatičnoj izvedbi ugradnjom antistatične trake i potplata koji to omogućuje. Potplat je uljno-naftno otporan i protuklizni SRC sa povećanom otpornošću na proboj kompletnog sustava donjišta.

Rukavice zimske su crne boje, izrađene od materijala koji štiti od hladnoće, klasičnog oblika s prstima. Donji dio rukavice (dlan) i prsti izrađeni su od posebnog materijala koji štiti ruku od porezotine.

Rukavice taktičke su namijenjene za uporabu pri korištenju svih vrsta oružja, za rad u vrlo teškim uvjetima te rukovanje opremom. Izrađene su od materijala vrlo visoke gustoće koji osigurava normalno kretanje prstiju. U predjelu dlana su ojačane posebnim materijalima što osigurava podnošenje visokih sila trenja, elastičnost i maksimalnu udobnost pri nošenju. U materijal su ugrađena antistatička ugljična vlakna koja osiguravaju sigurnost pri rukovanju eksplozivima, gorivom ili električnim uređajima. U predjelu zgloba zatvara šaku širokom elastikom i čičkom. Materijal ugrađen na vrhove prstiju osigurava osjetljivost na dodir.

Dvodijelni kišni komplet s kapuljačom izrađen je sukladno opisu iz članka 4. ove Uredbe.

Kombinezon je izrađen od materijala od kojega se izrađuje osnovna odora, tamno plave boje, uobičajene izvedbe s većim brojem džepova koji se kopčaju zatvaračima koji su ušiveni u otvor džepa ispod paspula. Na desnoj strani prednjeg dijela, iznad prsnog džepa u visini prsiju, našivena je čičak traka za oznaku »INTERVENTNA POLICIJA«, a iznad lijevog džepa našivena je čičak traka za oznaku radnog mjesta policijskog službenika. U visini struka nalazi se tunel s uvučenom gumom koja na krajevima ima mogućnost regulacije. Na nadlaktičnom dijelu oba rukava našiveni su džepovi. Preko cijelog džepa našivena je čičak traka 1 cm od rubova. Na oba rukava pomoću čičak trake postavlja se oznaka »POLICIJA MUP RH«. Na leđima je prišivena čičak traka na koju se učvršćuje oznaka »POLICIJA« izrađena od bijelog fluorescentnog materijala.

Komplet za nošenje oružja i opreme sastoji se od opasača, remena, futrole za pištolj, nosača palice, futrole za pričuvni nabojnik, futrole za sredstva za vezivanje, futrole za raspršivač s nadražujućim tvarima i četiri držača. Izrađen je od sintetičkog materijala crne boje. Kopča se glatkom plastičnom kopčom crne boje s dodatnim osiguranjem protiv otkopčavanja.«.

Članak 5.

U članku 9. stavak 1. mijenja se i glasi:

»Dijelovi osnovne policijske odore policijskih službenika Ureda za posebne poslove sigurnosti su:

1. kapa sa šiltom

2. kapa vunena

3. hlače zimske (muške i ženske)

4. hlače ljetne (muške i ženske)

5. donje rublje zimsko – duge gaće i potkošulja dugih rukava

6. košulja dugih rukava (muška i ženska)

7. majica kratkih rukava s ovratnikom (polo majica)

8. jakna zimska s kapuljačom vodonepropusna

9. jakna vjetronepropusna (podjakna za zimsku jaknu)

10. pulover

11. čarape

12. dvodijelni kišni komplet s kapuljačom

13. cipele visoke zimske

14. cipele visoke ljetne

15. rukavice zimske

16. komplet za nošenje oružja i opreme.«.

Članak 6.

Članak 10. mijenja se i glasi:

»Opis dijelova osnovne odore policijskih službenika Ureda za posebne poslove sigurnosti:

Kapa sa šiltom izrađena je sukladno opisu iz članka 4. ove Uredbe.

Kapa vunena izrađena je sukladno opisu iz članka 4. ove Uredbe.

Hlače zimske (muške) su izrađene sukladno opisu iz članka 4. ove Uredbe.

Hlače zimske (ženske) su izrađene sukladno opisu iz članka 4. ove Uredbe.

Hlače ljetne (muške) su izrađene sukladno opisu iz članka 4. ove Uredbe.

Hlače ljetne (ženske) su izrađene sukladno opisu iz članka 4. ove Uredbe.

Donje rublje zimsko – duge gaće i potkošulja dugih rukava, izrađeno je sukladno opisu iz članka 4. ove Uredbe.

Košulja dugih rukava (muška) je izrađena sukladno opisu iz članka 4. ove Uredbe, a na desnoj strani u visini prsa je našivena čičak traka za oznaku »POLICIJA – UPPS«.

Košulja dugih rukava (ženska) istog je izgleda kao i košulja muška, izrađena od iste tkanine, ali je strukirana pomoću ušitaka.

Majica kratkih rukava s ovratnikom (polo majica) izrađena je sukladno opisu iz članka 4. ove Uredbe.

Jakna zimska s kapuljačom vodonepropusna izrađena je sukladno opisu iz članka 4. ove Uredbe. Na desnoj strani iznad džepa našivena je čičak traka za oznaku »POLICIJA – UPPS«.

Jakna vjetronepropusna (podjakna za zimsku jaknu) izrađena je sukladno opisu iz članka 4. ove Uredbe. Na desnoj strani iznad džepa našivena je čičak traka za oznaku »POLICIJA – UPPS«.

Pulover je izrađen sukladno opisu iz članka 4. ove Uredbe, osim što je na desnoj strani u visini prsa našivena čičak traka za oznaku »POLICIJA – UPPS«.

Čarape su tamno plave boje, nose se cijelu godinu neovisno o godišnjem dobu. Čarapa je antibakterijski obrađena. Sara je s ojačanjem u gležnju. Na sredini stopala nalazi se ojačanje za sprječavanje klizanja čarape.

Dvodijelni kišni komplet s kapuljačom izrađen je sukladno opisu iz članka 4. ove Uredbe.

Cipele visoke zimske izrađene su sukladno opisu iz članka 8. ove Uredbe.

Cipele visoke ljetne izrađene su sukladno opisu iz članka 8. ove Uredbe.

Rukavice zimske izrađene su sukladno opisu iz članka 4. ove Uredbe.

Komplet za nošenje oružja i opreme izrađen je sukladno opisu iz članka 4. ove Uredbe.«.

Članak 7.

U članku 12. podstavak 1. briše se.

Dosadašnji podstavci 2. do 14. postaju podstavci 1. do 13.

Članak 8.

Članak 13. briše se.

Članak 9.

Članak 14. mijenja se i glasi:

»Dodatna policijska odora policijskih službenika koji obavljaju poslove zasebnih policijskih postrojbi je:

1. prsluk reflektirajući s brojčanom funkcionalnom oznakom policijskog službenika.

Prsluk reflektirajući s brojčanom funkcionalnom oznakom policijskog službenika izrađen je od laganog materijala fluorescentno žute boje s našivenim reflektirajućim trakama bijele i srebrne boje s reflektirajućim natpisom »POLICIJA« bijele boje na prednjem i stražnjem dijelu. Uzdužno našivene plastificirane retroreflektirajuće trake imaju uzorak šahovnice u crveno srebrnoj boji i našivene su od šava ramena do donjeg dijela oznake »POLICIJA« i to po dvije s prednje i stražnje strane prsluka. U visini prsa s prednje i stražnje strane prsluka iznad oznake »POLICIJA« postavljena je brojčana funkcionalna oznaka policijskog službenika koja je izrađena od retroreflektirajućeg materijala plave boje. Krojem je prilagođen za nošenje na osnovnu policijsku odoru.«.

Članak 10.

Članak 15. mijenja se i glasi:

»Dijelovi dodatne policijske odore policijskih službenika koji obavljaju poslove biciklističkih ophodnji su:

1. kaciga zaštitna biciklistička

2. prsluk reflektirajući

3. štitnici za koljena i laktove.

Kaciga zaštitna biciklistička je univerzalna kaciga za bicikliste, tamno plave boje s utisnutim hrvatskim grbom s prednje strane i oznakom »POLICIJA MUP RH« i natpisom »POLICIJA« s lijeve i desne strane.

Prsluk reflektirajući izrađen je od laganog materijala fluorescentno žute boje s našivenim reflektirajućim trakama bijele i srebrne boje s reflektirajućim natpisom »POLICIJA« bijele boje na prednjem i stražnjem dijelu. Uzdužno našivene plastificirane retroreflektirajuće trake imaju uzorak šahovnice u crveno srebrnoj boji i našivene su od šava ramena do donjeg dijela oznake »POLICIJA« i to po dvije s prednje i stražnje strane prsluka. Krojem je prilagođen za nošenje na osnovnu policijsku odoru.

Štitnici za koljena i laktove su univerzalni štitnici za bicikliste crne boje.«.

Članak 11.

Članak 16. mijenja se i glasi:

»Dijelovi dodatne policijske odore policijskih službenika koji obavljaju poslove interventne policije su:

1. čizme gumene

2. komplet za prikriveno nošenje oružja i opreme

3. skijaško odijelo

4. skijaška podjakna

5. skijaške rukavice

6. skijaška kaciga

7. skijaške naočale

8. nadhlače vodonepropusne.

Čizme gumene su klasičnog izgleda, visokih sara, crne boje.

Komplet za prikriveno nošenje oružja i opreme izrađen je sukladno opisu iz članka 26. ove Uredbe.

Skijaško odijelo sastoji se iz dva dijela – hlača na tregere i jakne.

Skijaška podjakna služi kao utopljenje za skijaško odijelo, izrađena je od flisa i kopča se zatvaračem.

Skijaške rukavice su klasične izvedbe s pojačanjima na vanjskom dijelu i termo podstavom.

Skijaška kaciga je klasičnog oblika bez vizira.

Skijaške naočale su klasične izvedbe s duplim lećama i otvorima za zrak s gornje i donje strane.

Nadhlače vodonepropusne izrađene su od minimalno dvoslojnog laminata s vodonepropusnom i paropropusnom membranom u tamno plavoj boji s vodoodbojnom i uljeodbojnom karakteristikom uz visoke zahtjeve za postojanost obojenja, otpornost na habanje i prekidnu silu. Hlače su krojene tako da se mogu nositi preko zimskih hlača, a na nogavicama se nalaze vodonepropusni patent zatvarači kako bi se nadhlače mogle obući ne skidajući cipele.

Dijelove dodatne policijske odore iz stavka 1. točaka 3., 4., 5., 6. i 7. ovoga članka zadužuju i nose policijski službenici koji obavljaju posebne zadaće i poslove osiguranja na skijalištima.

Komplet za prikriveno nošenje oružja i opreme iz stavka 1. točke 2. ovoga članka zadužuju policijski službenici interventne policije koji obavljaju poslove neposredne zaštite u građanskom odijelu.

Dijelove dodatne policijske odore iz stavka 1. točaka 1. i 8. ovoga članka zadužuje ustrojstvena jedinica, a koriste ih svi policijski službenici prema potrebi.«.

Članak 12.

U članku 18. stavku 1. podstavak 24. mijenja se i glasi:

»Hlače kratke su tamno plave boje, duljine do koljena. S prednje strane su kosi džepovi. U struku je našivena pojasnica s po jednim naborom sa svake strane prednjeg dijela i s držačima za remen, a na bočnom dijelu je ugrađena elastična traka. Na bočnim stranama nogavica našivena su dva kosa džepa s poklopcima. Džepovi se zatvaraju zatvaračima ušivenim ispod poklopaca s unutarnje strane, a s vanjske strane poklopcima s dvije čičak trake. Na stražnjem dijelu, u visini sjedala našiveno je ojačanje i dva urezana džepa s poklopcima koji se zatvaraju s dvije čičak trake. Duljina nogavica porubljena je prošivom.«.

Podstavak 25. mijenja se i glasi:

»Majica kratkih rukava s ovratnikom (polo majica) je izrađena sukladno opisu iz članka 4. ove Uredbe.

Podstavak 26. mijenja se i glasi:

»Cipele brodarice su plave boje s đonom koji ne ostavlja tragove.«.

Članak 13.

Članak 19. mijenja se i glasi:

»Dijelovi dodatne policijske odore policijskih službenika koji obavljaju poslove prometne policije su:

1. prsluk reflektirajući

2. reflektirajuće narukavlje

3. bijele rukavice

4. kombinezon

5. čizme gumene.

Prsluk reflektirajući je izrađen od laganog materijala fluorescentno žute boje s našivenim reflektirajućim trakama bijele i srebrne boje s reflektirajućim natpisom »POLICIJA« bijele boje na prednjem i stražnjem dijelu. Uzdužno našivene plastificirane retroreflektirajuće trake imaju uzorak šahovnice u crveno srebrnoj boji i našivene su od šava ramena do donjeg dijela oznake »POLICIJA« i to po dvije s prednje i stražnje strane prsluka. Krojem je prilagođen za nošenje na osnovnu policijsku odoru.

Reflektirajuće narukavlje je izrađeno od lagane tkanine na koju su po dužini prišivene trake od reflektirajućeg materijala, oblikom prilagođenim za navlačenje na oba rukava odore.

Bijele rukavice izrađene su od laganog materijala klasičnog kroja s prstima.

Kombinezon je izrađen sukladno opisu iz članka 8. ove Uredbe od materijala od kojega se izrađuje osnovna odora, tamno plave je boje, samo što je iznad lijevog džepa umjesto čičak trake našiven nosač za službenu policijsku značku s metalnim prstenima.

Čizme gumene su izrađene sukladno opisu iz članka 16. ove Uredbe.

Dijelove dodatne policijske odore iz stavka 1. točaka 4. i 5. ovoga članka zadužuju samo policijski službenici prometne policije koji obavljaju očevide prometnih nesreća.«.

Članak 14.

U članku 20. stavku 1. točka 7. briše se.

Stavak 9. briše se.

Članak 15.

Članak 22. mijenja se i glasi:

»Dijelovi dodatne policijske odore policijskih službenika koji obavljaju poslove protueksplozijske zaštite su:

1. kombinezon

2. čizme gumene

3. rukavice radne

4. cipele visoke ljetne.

Kombinezon je izrađen sukladno opisu iz članka 8. ove Uredbe od materijala od kojega se izrađuje osnovna odora, tamno plave je boje uz dodatak antistatičkog svojstva materijala, a iznad lijevog džepa našiven je nosač za službenu policijsku značku s metalnim prstenima.

Čizme gumene izrađene su sukladno opisu iz članka 16. ove Uredbe.

Rukavice radne su platnene s pojačanim dlanom, s prstima.

Cipele visoke ljetne izrađene su sukladno opisu iz članka 8. ove Uredbe.«.

Članak 16.

Članak 23. mijenja se i glasi:

»Policijski službenici granične policije koji obavljaju poslove zaštite državne granice, prekograničnog kriminaliteta i mobilne jedinice za provedbu nadzora državne granice na enduro motociklu, zadužuju i nose dijelove dodatne policijske odore iz članka 20. ove Uredbe, prilagođene enduro motociklima te štitnike neophodne za terensku vožnju.«.

Članak 17.

Članak 24. mijenja se i glasi:

»Dijelovi dodatne policijske odore policijskih službenika članova posada službenih plovila Ministarstva su:

1. hlače kratke

2. cipele brodarice

3. kombinezon

4. zaštitno kišno odijelo.

Hlače kratke izrađene su sukladno opisu iz članka 18. ove Uredbe.

Cipele brodarice izrađene su sukladno opisu iz članka 18. ove Uredbe.

Kombinezon je izrađen sukladno opisu iz članka 8. ove Uredbe od materijala od kojega se izrađuje osnovna odora, tamno plave je boje, samo što je iznad lijevog džepa umjesto čičak trake našiven nosač za službenu policijsku značku s metalnim prstenima.

Zaštitno kišno odijelo je kišno odijelo uobičajene izvedbe, izrađeno od vodonepropusne tkanine, reflektirajuće boje. Sastoji se od jakne s kapuljačom i hlača s naramenicama. S prednje desne strane jakne na prsima našivena je čičak traka za natpis »GRANIČNA POLICIJA«. Na oba rukava prišivena je oznaka »POLICIJA MUP RH«. Na leđima je prišivena čičak traka za natpis »POLICIJA«. Jakna se kopča zatvaračem i kopčama i steže trakom u struku i po duljini. S prednje strane u visini bokova nalaze se dva džepa s poklopcima. Na rukavima i ovratniku našivena je reflektirajuća traka bijele boje. Hlače su s tregerima.«.

Članak 18.

U članku 26. stavak 7. mijenja se i glasi:

»Komplet za prikriveno nošenje oružja i opreme iz stavka 1. točke 1. ovoga članka zadužuje ustrojstvena jedinica za osiguranje i zaštitu štićenih objekata i prostora, a nose policijski službenici te ustrojstvene jedinice prilikom privremenog obavljanja poslova osiguranja i zaštite štićenih osoba u građanskom odijelu.«.

Članak 19.

U članku 28. stavku 1. riječi: »točaka 2., 3., 4., 5., 6., 7., 8., 9., 10., 11., 12., 13., 14., 15., 16., 17., 18. i 19. ove Uredbe« zamjenjuju se riječima: »točaka 1., 2., 3., 4., 5., 6., 7., 8., 9., 10., 11., 12., 13., 14., 15., 16. i 17. ove Uredbe«.

Stavak 2. briše se.

U dosadašnjem stavku 3. koji postaje stavak 2. riječi: »iz članka 7. točaka 4., 6. i 15. ove Uredbe« zamjenjuju se riječima: »iz članka 7. točaka 3., 5. i 13. ove Uredbe«.

Dosadašnji stavci 4. i 5. postaju stavci 3. i 4.

Članak 20.

Članak 30. mijenja se i glasi:

»Dijelovi policijske odore policijskih službenika kriminalističke policije te policijskih službenika Centra za forenzična ispitivanja, istraživanja i vještačenja »Ivan Vučetić« koji obavljaju poslove očevida su:

1. kapa sa šiltom

2. kombinezon

3. prsluk

4. dvodijelni kišni komplet s kapuljačom

5. čizme gumene

6. cipele visoke ljetne

7. prsluk – PNUSKOK.

Kapa sa šiltom izrađena je sukladno opisu iz članka 4. ove Uredbe.

Kombinezon je izrađen sukladno opisu iz članka 8. ove Uredbe od materijala od kojega se izrađuje osnovna odora, tamno plave je boje, samo što je iznad lijevog džepa umjesto čičak trake našiven nosač za službenu policijsku značku s metalnim prstenima.

Prsluk je tamno plave boje i kopča se zatvaračem. Na leđima je bijelim slovima otisnut natpis »POLICIJA«. Na prednjici na spoju lijeve i desne strane i na donjem dijelu prsluka našivena je reflektirajuća traka bijele boje.

Dvodijelni kišni komplet s kapuljačom izrađen je sukladno opisu iz članka 4. ove Uredbe.

Čizme gumene izrađene su sukladno opisu iz članka 16. ove Uredbe.

Cipele visoke ljetne sukladne su opisu iz članka 8. ove Uredbe.

Prsluk – PNUSKOK je tamno sive boje i kopča se zatvaračem. Na leđima je žutim slovima otisnut natpis »PNUSKOK«. Na prednjici na spoju lijeve i desne strane i na donjem dijelu prsluka našivena je reflektirajuća traka žute boje.

Policijski službenici kriminalističke policije koji se nalaze na godišnjoj listi istražitelja za obavljanje dokazne radnje očevida, te policijski službenici koji su raspoređeni na radna mjesta: kriminalistički tehničar u policijskoj postaji, kriminalistički tehničar u policijskoj upravi, viši kriminalistički tehničar u policijskoj postaji i samostalni kriminalistički tehničar u policijskoj upravi zadužuju dijelove policijske odore iz stavka 1. točaka 1., 2., 3., 4., 5. i 6. ovoga članka.

Policijski službenici Centra za forenzična ispitivanja, istraživanja i vještačenja »Ivan Vučetić«, i to: vještaci svih Službi Centra koji u opisu poslova imaju obavljanje očevida i kriminalistički tehničari za balistiku i traseologiju zadužuju dijelove policijske odore iz stavka 1. točaka 1., 2., 3., 4., 5. i 6. ovoga članka.

Policijski službenici Policijskog nacionalnog ureda za suzbijanje korupcije i organiziranog kriminaliteta zadužuju prsluk – PNUSKOK.«.

Članak 21.

Članak 31. mijenja se i glasi:

»Dijelovi svečane odore policije su:

1. kapa muška svečana

2. šešir ženski

3. sako (muški i ženski)

4. hlače muške

5. suknja

6. kaput (muški i ženski)

7. cipele svečane (muške i ženske)

8. košulja svečana bijela dugih rukava (muška i ženska)

9. kravata svečana

10. marama svečana

11. čarape (muške i ženske)

12. remen (muški i ženski)

13. igla za kravatu

14. nosač za zamjenice i odlikovanja

15. funkcionalne oznake.

Kapa muška svečana izrađena je od tkanine tamno plave boje i ovalnog je oblika. Štitnik kape s gornje strane presvučen je osnovnom tkaninom na koji je strojno izvezen hrvatski troplet s hrastovim lišćem i žirom, zlatnim/srebrnim koncem, a donji dio štitnika je od umjetne kože. Podbradnjak kape ispleten je srebrnim/zlatnim nitima, te je na kraju spojen i za kapu pričvršćen s dva ukrasna zlatna/srebrna gumba sa stiliziranom oznakom »RH«. Pasica kape izrađena je od specijalnog materijala koji je otporan na savijanje i vlagu. Na pasicu s vanjske strane stavlja se ukrasna traka u crnoj boji. U obod kape s unutarnje strane dolazi čelična žica koja kapi daje pravilan oblik, a s vanjske strane ušiven je paspul srebrne/zlatne boje. Na prednjem dijelu kape postavljen je grb.

Šešir ženski je tamno plave boje klasičnog okruglog oblika s obodom. Stražnji dio oboda je visoko uzdignut. Na prednjoj strani šešira u sredini nalazi se strojno vezeni grb izvezen zlatnim/srebrnim koncem ispod kojeg se nalazi ukrasna traka izrađena iz osnovne tkanine na koju je zlatnim ili srebrnim koncem izvezen hrvatski troplet s hrastovim lišćem i žirom.

Sako muški je tamno plave boje, dvorednog kopčanja s reverima, kopča se s 3+3 gumba, sa stiliziranom oznakom »RH« u zlatnoj/srebrnoj mat boji i jednim unutarnjim gumbom na podstavi. Na prednjem dijelu su dva ušitka i dva donja urezana džepa s letvicom. Na leđnom dijelu je izrađen jedan rasporak. Iznad duljine lijevog i desnog rukava izvezena su po dva pletera zlatnim/srebrnim koncem. Na desnom rukavu u gornjem dijelu, našivena je oznaka »POLICIJA MUP RH«, a na lijevom rukavu je našiven strojno vezeni grb »RH«. Na ramenu sakoa prišiveni su tuneli za oznaku zvanja policijskog službenika koji se kopčaju gumbom sa stiliziranom oznakom »RH«. S unutarnje strane, na podstavi, nalazi se po jedan paspulirani džep u visini prsa. Na lijevoj unutarnjoj strani nalaze se i dva mala džepa. Na revere sakoa sa svake strane na četvrtastoj podlozi našivena je, zlatna/srebrna vezena, okrugla oznaka »MUP RH«.

Sako ženski je istog izgleda kao i muški sako, ali je strukiran pomoću ušitaka. Na unutarnjoj lijevoj strani na podstavi nalazi se jedan urezani prsni džep s dva paspula od osnovne tkanine.

Hlače muške su tamno plave boje, na prednjoj strani nogavica su dva kosa džepa. Na stražnjem desnom dijelu je ušiveni paspulirani džep s dva paspula, koji se kopča gumbom. Na prednjoj strani u pojasu hlače imaju po dva nabora sa svake strane. Rasporak se kopča sa gumbima, a na pojasnici je produžetak u špic, rupica i gumb. S unutarnje strane pojasnice nalazi se metalna kopča i jedan unutarnji gumb koji se kopča pomoću ušivenog produžetka u desnoj strani rasporka. Na pojasnici su našiveni držači za remen. U šavu sa strane, cijelom dužinom hlača s vanjske strane, nalazi se traka crne mat boje.

Suknja je ravnog kroja s povišenim strukom s unutarnjom pojasnicom i po dva ušitka u pojasu na prednjem i stražnjem dijelu suknje. Suknja je podstavljena. Ima rasporak na stražnjem dijelu. Kopča se plastičnim skrivenim zatvaračem, šlingicom i gumbom, na unutarnjoj strani pojasnice. Na suknju u visini struka našiveni su držači remena.

Kaput (muški i ženski) izrađen je od tkanine tamno plave boje. Kopčanje kaputa je dvoredno. Na prednjici kaputa su ušiveni kosi džepovi s lajsnom. Iznad duljine lijevog i desnog rukava izvezena su po dva pletera zlatnim/srebrnim koncem. Na lijevom i desnom rukavu u gornjem dijelu, našivena je oznaka »POLICIJA MUP RH«. Na ramenu kaputa prišiveni su tuneli za oznaku zvanja policijskog službenika koji se kopčaju gumbom sa stiliziranom oznakom »RH«. S unutarnje strane kaputa s lijeve i desne strane nalaze se džepovi.

Cipele svečane (muške) izrađene su od prirodne kože, crne boje, na vezanje.

Cipele svečane (ženske) izrađene su od prirodne kože, crne boje, modela klasične salonke s nižom potpeticom.

Košulja svečana bijela dugih rukava (muška i ženska) klasičnog je kroja, s jednim džepom bez poklopca.

Kravata svečana izrađuje se u tkanom vezu, tamno plave/svijetlo sive boje sa stiliziranim znakom MUP-a žute/plave boje, na vezanje.

Marama svečana izrađuje se u tkanom vezu, tamno plave/svijetlo sive boje sa stiliziranim znakom MUP-a žute/plave boje.

Čarape muške su klasične sokne, crne boje.

Čarape ženske – najlon, boje kože.

Remen (muški i ženski) je izrađen od crne kože s metalnom zlatnom/srebrnom kopčom s reljefno utisnutom oznakom »RH« okruženom hrvatskim tropletom.

Igla za kravatu je zlatne/srebrne boje, izrađena od metala. Na sredini igle nalazi se znak »MUP RH«.

Nosač za zamjenice i odlikovanja izrađen je od lima.«.

Članak 22.

U članku 33. točki 5. iza riječi: »rukavice« briše se točka te se dodaju točke 6. i 7. koje glase:

»6. majica kratkih rukava

7. svečane čizme motorističke.«.

Članak 23.

U članku 34. iza stavka 5. dodaju se stavci 6. i 7. koji glase:

»Majica kratkih rukava je bijele boje s obrubom vratnog izreza i rukava prilagođena za nošenje ispod svečane motorističke jakne.

Svečane čizme motorističke su crne kožne s patent zatvaračem s unutarnje strane, a na gornjem dijelu sara, s vanjske strane imaju metalnu kopču za prilagođavanje širine čizme.«.

Članak 24.

U članku 36. iza stavka 5. dodaje se stavak 6. koji glasi:

»Iznimno od stavka 1. ovoga članka, policijski službenik koji poslove radnog mjesta obavlja isključivo u građanskom odijelu, zadužuje dijelove osnovne policijske odore u slučaju odlaska na seminare, tečajeve ili u mirovne misije, za koje je propisano obavezno nošenje policijske odore.«.

Članak 25.

Iza članka 39. dodaje se članak 39.a koji glasi:

»Članak 39.a

Muzej policije može zadužiti dijelove osnovne policijske odore i svečane odore policije za potrebe stalnog postava ili povremenih izložaba.

Na prijedlog glavnog ravnatelja policije, ministar unutarnjih poslova može odobriti da se, za potrebe bilateralne ili multilateralne suradnje s policijama stranih država ili za potrebe policijskih muzeja stranih država, daruje dio osnovne policijske odore ili svečane odore policije.«.

Članak 26.

U članku 44. na kraju rečenice umjesto točke stavlja se zarez te dodaju riječi: »odnosno na kompletu za nošenje oružja i opreme.«.

Članak 27.

U članku 51. stavku 1. na kraju rečenice umjesto točke stavlja se zarez te dodaju riječi: »odnosno, na dijelovima policijske odore na kojima se oznake policijskog službenika ne mogu nositi na ramenima provučena kroz za tu namjenu našivene tunele, oznaka zvanja policijskog službenika nosi se pričvršćena čičak trakom na odori iznad gornjeg lijevog džepa, odnosno s lijeve strane u visini prsa.«.

Članak 28.

Dio osnovne odore policijskih službenika, koji nije u skladu s odredbama ove Uredbe, i to: majica kratkih rukava s ovratnikom (polo majica), uskladit će se s odredbama ove Uredbe u roku od godine dana od dana stupanja na snagu ove Uredbe.

Članak 29.

U cijelom tekstu Uredbe o izgledu odora policijskih službenika Ministarstva unutarnjih poslova (»Narodne novine«, br. 88/2011 i 129/2011) riječi: »Uprava za posebne poslove sigurnosti« zamjenjuju se riječima: »Ured za posebne poslove sigurnosti« u odgovarajućem broju i padežu.

Članak 30.

Popis dijelova policijske odore s količinama za zaduženje i rokovima uporabe iz članka 37. stavka 1. Uredbe o izgledu odora policijskih službenika Ministarstva unutarnjih poslova (»Narodne novine«, br. 88/2011 i 129/2011), zamjenjuje se novim Popisom koji je sastavni dio ove Uredbe.

Članak 31.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/13-03/88

Urbroj: 50301-09/06-13-2

Zagreb, 25. srpnja 2013.

Predsjednik

Zoran Milanović, v. r.

POPIS DIJELOVA POLICIJSKE ODORE S KOLIČINAMA ZA ZADUŽENJE I ROKOVIMA UPORABE

|  |  |  |  |  |  |
| --- | --- | --- | --- | --- | --- |
| RB | NAZIV DIJELOVA POLICIJSKE ODORE | NIŽI POLICIJSKI SLUŽBENICI | | RUKOVODITELJI I VIŠI POLICIJSKI SLUŽBENICI | |
| Količina po policijskim službenicima | Rok uporabe | Količina po  policijskim  službenicima | Rok uporabe |
| OSNOVNA POLICIJSKA ODORA | | | | | |
| 1 | Kapa sa šiltom | 1 | 2 godine | 1 | 4 godine |
| 2 | Kapa vunena | 1 | prvo zaduženje | 1 | prvo zaduženje |
| 3 | Hlače zimske  (muške i ženske) | 2 | 2 godine | 2 | 4 godine |
| 4 | Donje rublje zimsko – duge gaće i potkošulja dugih rukava | 2 | 2 godine | 2 | prvo zaduženje |
| 5 | Hlače ljetne (muške i ženske) | 2 | 2 godine | 2 | 4 godine |
| 6 | Košulja dugih rukava  (muška i ženska) | 3 | 2 godine | 3 | 4 godine |
| 7 | Majica kratkih rukava s ovratnikom (polo majica) | 5 | 2 godine | 2 | 2 godine |
| 8 | Pulover | 1 | 3 godine | 1 | 5 godina |
| 9 | Jakna zimska s kapuljačom  vodonepropusna | 1 | 5 godina | 1 | prvo zaduženje |
| 10 | Jakna vjetronepropusna  (podjakna za zimsku jaknu) | 1 | 5 godina | 1 | prvo zaduženje |
| 11 | Čarape ljetne | 5 | 1 godinu | 5 | 2 godine |
| 12 | Čarape zimske | 3 | 1 godinu | 3 | 5 godina |
| 13 | Cipele visoke zimske | 1 | 3 godine | 1 | prvo zaduženje |
| 14 | Cipele niske (muške i ženske) | 1 | 1 godinu | 1 | 2 godine |
| 15 | Rukavice zimske | 1 | 5 godina | 1 | prvo zaduženje |
| 16 | Dvodijelni kišni komplet s kapuljačom | 1 | prvo zaduženje | 1 | prvo zaduženje |
| 17 | Komplet za nošenje oružja i opreme | 1 | 8 godina | 1 | prvo zaduženje |
| OSNOVNA POLICIJSKA ODORA SPECIJALNE POLICIJE | | | | | |
| 1 | Beretka | 1 | 2 godine | 1 | 2 godine |
| 2 | Jakna zimska s kapuljačom vodonepropusna | 1 | 5 godina | 1 | 5 godina |
| 3 | Jakna vjetronepropusna  (podjakna za zimsku jaknu) | 1 | 5 godine | 1 | 5godina |
| 4 | Hlače ljetne | 3 | 2 godine | 3 | 2 godine |
| 5 | Hlače zimske | 3 | 2 godine | 3 | 2 godine |
| 6 | Nadhlače vodonepropusne | 1 | prvo zaduženje | 1 | prvo zaduženje |
| 7 | Pulover | 1 | 3 godine | 1 | 3 godine |
| 8 | Dvodijelni kišni komplet s kapuljačom | 1 | prvo zaduženje | 1 | prvo zaduženje |
| 9 | Košulja dugih rukava ljetna | 4 | 2 godine | 4 | 2 godine |
| 10 | Košulja dugih rukava zimska | 3 | 2 godine | 3 | 2 godine |
| 11 | Komplet za nošenje oružja i opreme | 1 | 8 godina | 1 | 8 godina |
| 12 | Cipele visoke zimske | 1 | 3 godine | 1 | 3 godine |
| 13 | Cipele visoke ljetne | 1 | 2 godine | 1 | 2 godine |
| 14 | Majica kratkih rukava | 6 | 1 godinu | 6 | 1 godinu |
| 15 | Majica dugih rukava poludolčevita | 2 | 1 godinu | 2 | 1 godinu |
| 16 | Čarape crne | 10 | 1 godinu | 10 | 1 godinu |
| 17 | Rukavice zimske | 1 | 5 godina | 1 | 5 godina |
| 18 | Donje rublje zimsko – duge gaće i potkošulja dugih rukava | 2 | 2 godine | 2 | 2 godine |

OSNOVNA POLICIJSKA ODORA INTERVENTNE POLICIJE

|  |  |  |  |  |  |
| --- | --- | --- | --- | --- | --- |
| 1 | Beretka | 1 | 2 godine | 1 | 2 godine |
| 2 | Kapa vunena | 1 | prvo zaduženje | 1 | prvo zaduženje |
| 3 | Hlače zimske (muške i ženske) | 3 | 2 godine | 3 | 2 godine |
| 4 | Donje rublje zimsko – duge gaće i potkošulja dugih rukava | 2 | 2 godine | 2 | 2 godine |
| 5 | Hlače ljetne (muške i ženske) | 3 | 2 godine | 3 | 2 godine |
| 6 | Košulja dugih rukava (muška i ženska) | 3 | 2 godine | 3 | 2 godine |
| 7 | Majica kratkih rukava s ovratnikom (polo majica) | 5 | 2 godine | 5 | 2 godine |
| 8 | Pulover | 1 | 3 godine | 1 | 3 godine |
| 9 | Jakna zimska s kapuljačom vodonepropusna | 1 | 5 godina | 1 | 5 godina |
| 10 | Jakna vjetronepropusna (podjakna za zimsku jaknu) | 1 | 5 godina | 1 | 5 godina |
| 11 | Čarape plave | 10 | 1 godinu | 10 | 1 godina |
| 12 | Cipele visoke zimske | 1 | 3 godine | 1 | 3 godine |
| 13 | Cipele visoke ljetne | 1 | 2 godine | 1 | 2 godine |
| 14 | Rukavice zimske | 1 | 5 godina | 1 | 5 godina |
| 15 | Rukavice taktičke | 1 | 3 godine | 1 | 3 godine |
| 16 | Dvodijelni kišni komplet s kapuljačom | 1 | prvo zaduženje | 1 | prvo zaduženje |
| 17 | Kombinezon | 1 | 3 godine | 1 | 3 godine |
| 18 | Komplet za nošenje oružja i opreme | 1 | 8 godina | 1 | 8 godina |

OSNOVNA POLICIJSKA ODORA UREDA ZA POSEBNE POSLOVE SIGURNOSTI

|  |  |  |  |  |  |
| --- | --- | --- | --- | --- | --- |
| 1 | Kapa sa šiltom | 1 | 2 godine | 1 | 4 godine |
| 2 | Kapa vunena | 1 | prvo zaduženje | 1 | prvo zaduženje |
| 3 | Hlače zimske (muške i ženske) | 2 | 2 godine | 2 | 4 godine |
| 4 | Hlače ljetne (muške i ženske) | 2 | 2 godine | 2 | 4 godine |
| 5 | Donje rublje zimsko – duge gaće i potkošulja dugih rukava | 2 | 2 godine | 2 | prvo zaduženje |
| 6 | Košulja dugih rukava (muška i ženska) | 3 | 2 godine | 3 | 4 godine |
| 7 | Majica kratkih rukava s ovratnikom (polo majica) | 5 | 2 godine | 2 | 2 godine |
| 8 | Jakna zimska s kapuljačom vodonepropusna | 1 | 5 godina | 1 | prvo zaduženje |
| 9 | Jakna vjetronepropusna (podjakna za zimsku jaknu) | 1 | 5 godina | 1 | prvo zaduženje |
| 10 | Pulover | 1 | 3 godine | 1 | 5 godina |
| 11 | Čarape | 10 | 1 godinu | 8 | 3 godine |
| 12 | Dvodijelni kišni komplet s kapuljačom | 1 | prvo zaduženje | 1 | prvo zaduženje |
| 13 | Cipele visoke zimske | 1 | 3 godine | 1 | prvo zaduženje |
| 14 | Cipele visoke ljetne | 1 | 2 godine | 1 | prvo zaduženje |
| 15 | Rukavice zimske | 1 | 5 godina | 1 | prvo zaduženje |
| 16 | Komplet za nošenje oružja i opreme | 1 | 8 godina | 1 | prvo zaduženje |

DODATNA POLICIJSKA ODORA ZASEBNIH POLICIJSKIH POSTROJBI

|  |  |  |  |  |  |
| --- | --- | --- | --- | --- | --- |
| 1 | Prsluk reflektirajući s brojčanom funkcionalnom oznakom policijskog službenika | 1 | prvo zaduženje | 1 | prvo zaduženje |
|  | | | | | |

DODATNA POLICIJSKA ODORA BICIKLISTIČKIH OPHODNJI

|  |  |  |  |
| --- | --- | --- | --- |
| 1 | Kaciga zaštitna biciklistička | 1 | prvo zaduženje |
| 2 | Prsluk reflektirajući | 1 | 5 godina |
| 3 | Štitnici za koljena i laktove | 1 | prvo zaduženje |

DODATNA POLICIJSKA ODORA INTERVENTNE POLICIJE

|  |  |  |  |  |  |
| --- | --- | --- | --- | --- | --- |
| 1 | Čizme gumene | 1 | prvo zaduženje | 1 | prvo zaduženje |
| 2 | Komplet za prikriveno nošenje oružja i opreme | 1 | 8 godina | 1 | prvo zaduženje |
| 3 | Skijaško odijelo | 1 | prvo zaduženje |  |  |
| 4 | Skijaška podjakna | 1 | prvo zaduženje |  | |
| 5 | Skijaške rukavice | 1 | prvo zaduženje |  | |
| 6 | Skijaška kaciga | 1 | prvo zaduženje |  | |
| 7 | Skijaške naočale | 1 | prvo zaduženje |  | |
| 8 | Nadhlače vodonepropusne | 1 | prvo zaduženje |  |  |

DODATNA POLICIJSKA ODORA SPECIJALNE POLICIJE

|  |  |  |  |  |  |
| --- | --- | --- | --- | --- | --- |
| 1 | Kombinezon maslinasto zeleni | 1 | 3 godine | 1 | prvo zaduženje |
| 2 | Kombinezon crni negorivi | 1 | 3 godine | 1 | prvo zaduženje |
| 3 | Crna potkapa s prorezima za oči i usta ljetna | 1 | 2 godine | 1 | prvo zaduženje |
| 4 | Crna potkapa s prorezima za oči i usta zimska | 1 | 2 godine | 1 | prvo zaduženje |
| 5 | Rukavice taktičke | 1 | 1 godinu | 1 | prvo zaduženje |
| 6 | Bijele navlake za zimske uvjete | 1 | prvo zaduženje | 1 | prvo zaduženje |
| 7 | Crna kapa od vjetronepropusnog materijala | 1 | 3 godine | 1 | prvo zaduženje |
| 8 | Reflektirajući prsluk | 1 | prvo zaduženje |  |  |
| 9 | Crna kapa sa šiltom | 1 | prvo zaduženje |
| 10 | Skijaško odijelo | 1 | prvo zaduženje |
| 11 | Skijaška podjakna | 1 | prvo zaduženje |
| 12 | Skijaške rukavice | 1 | prvo zaduženje |
| 13 | Skijaška kaciga | 1 | prvo zaduženje |
| 14 | Skijaške naočale | 1 | prvo zaduženje |
| 15 | Komplet za prikriveno  nošenje oružja i opreme | 1 | prvo zaduženje | 1 | prvo zaduženje |

DODATNA POLICIJSKA ODORA ZRAKOPLOVNE JEDINICE

|  |  |  |  |  |  |
| --- | --- | --- | --- | --- | --- |
| 1 | Letačke čizme | 1 | 3 godine | 1 | 3 godine |
| 2 | Letački kombinezon | 2 | 2 godine | 2 | 2 godine |
| 3 | Letačka jakna kožna | 1 | prvo zaduženje | 1 | prvo zaduženje |
| 4 | Letačka jakna zimska | 1 | 5 godina | 1 | 5 godina |
| 5 | Letačko donje rublje (negorivo) | 1 | 1 godinu | 1 | 1 godinu |
| 6 | Letačke rukavice | 3 | 2 godine | 3 | 2 godine |
| 7 | Kapa sa šiltom | 1 | 2 godine | 1 | 2 godine |
| 8 | Naočale letačke | 1 | prvo zaduženje | 1 | prvo zaduženje |

DODATNA POLICIJSKA ODORA RONILAČKOG CENTRA

|  |  |  |  |  |  |
| --- | --- | --- | --- | --- | --- |
| 1 | Hlače kratke | 2 | 1 godinu | 2 | 1 godinu |
| 2 | Majica kratkih rukava s ovratnikom  (polo majica) | 4 | 1 godinu | 4 | 1 godinu |
| 3 | Cipele brodarice | 1 | 1 godinu | 1 | 1 godinu |

DODATNA POLICIJSKA ODORA POLICIJSKIH SLUŽBENIKA KOJI OBAVLJAJU POSLOVE PROMETNE POLICIJE

|  |  |  |  |  |  |
| --- | --- | --- | --- | --- | --- |
| 1 | Prsluk reflektirajući | 1 | prvo zaduženje | 1 | prvo zaduženje |
| 2 | Reflektirajuće narukavlje | 2 | 2 godine | 2 | 5 godina |
| 3 | Bijele rukavice | 2 | 2 godine | 2 | 5 godina |
| 4 | Kombinezon | 1 | 5 godine | 1 | prvo zaduženje |
| 5 | Čizme gumene | 1 | prvo zaduženje | 1 | prvo zaduženje |

DODATNA POLICIJSKA ODORA POLICIJSKIH SLUŽBENIKA PROMETNE POLICIJE I UREDA ZA POSEBNE POSLOVE SIGURNOSTI KOJI OBAVLJAJU POSLOVE NA MOTOCIKLU

|  |  |  |  |
| --- | --- | --- | --- |
| 1 | Odijelo motorističko (dvodijelno) | 1 | 6 godina |
| 2 | Kaciga motoristička | 1 | 3 godine |
| 3 | Čizme motorističke | 1 | 3 godine |
| 4 | Rukavice motorističke (ljetne) | 1 | 3 godine |
| 5 | Rukavice motorističke (zimske) | 1 | 5 godina |
| 6 | Zaštitni pojas za lumbalni dio kralježnice | 1 | prvo zaduženje |
| 7 | Potkapa (zimska) | 1 | 2 godine |

DODATNA POLICIJSKA ODORA POLICIJSKIH SLUŽBENIKA KOJI OBAVLJAJU POSLOVE MOBILNE JEDINICE PROMETNE POLICIJE I MOBILNE JEDINICE ZA PROVEDBU NADZORA DRŽAVNE GRANICE

|  |  |  |  |
| --- | --- | --- | --- |
| 1 | Jakna | 1 | 5 godina |
| 2 | Prsluk | 1 | 3 godine |
| 3 | Torbica s kompletom džepova | 1 | prvo zaduženje |
| 4 | Rukavice taktičke | 1 | 3 godine |
| 5 | Komplet za prikriveno nošenje oružja i opreme | 1 | 8 godina |
| 6 | Majica kratkih rukava | 3 | 1 godinu |
| 7 | Odijelo motorističko (dvodijelno) civilno | 1 | 6 godina |
| 8 | Kaciga motoristička civilna | 1 | 3 godine |
| 9 | Čizme motorističke | 1 | 3 godine |
| 10 | Rukavice motorističke (ljetne) | 1 | 3 godine |
| 11 | Rukavice motorističke (zimske) | 1 | 5 godine |
| 12 | Zaštitni pojas za lumbalni dio kralježnice | 1 | prvo zaduženje |
| 13 | Potkapa (zimska) | 1 | 2 godine |

DODATNA POLICIJSKA ODORA POLICIJSKIH SLUŽBENIKA PROTUEKSPLOZIJSKE ZAŠTITE

|  |  |  |  |  |  |
| --- | --- | --- | --- | --- | --- |
| 1 | Kombinezon | 1 | 3 godine | 1 | prvo zaduženje |
| 2 | Čizme gumene | 1 | prvo zaduženje | 1 | prvo zaduženje |
| 3 | Rukavice radne | 1 | 1 godinu | 1 | prvo zaduženje |
| 4 | Cipele visoke ljetne | 1 | 3 godine | 1 | prvo zaduženje |

DODATNA POLICIJSKA ODORA POMORSKE I RIJEČNE POLICIJE ZA ČLANOVE POSADA SLUŽBENIH PLOVILA MUP-a

|  |  |  |  |  |  |
| --- | --- | --- | --- | --- | --- |
| 1 | Hlače kratke | 2 | 1 godinu | 2 | 2 godine |
| 2 | Cipele brodarice | 1 | 1 godinu | 1 | 2 godine |
| 3 | Kombinezon | 1 | 3 godine | 1 | pro zaduženje |
| 4 | Zaštitno kišno odijelo | 1 | prvo zaduženje | 1 | prvo zaduženje |

DODATNA ODORA POLICIJSKIH SLUŽBENIKA – VODIČA SLUŽBENIH PASA

|  |  |  |  |  |  |
| --- | --- | --- | --- | --- | --- |
| 1 | Kombinezon | 1 | 3 godine | 1 | 3 godine |
| 2 | Čizme gumene | 1 | prvo zaduženje | 1 | prvo zaduženje |
| 3 | Cipele visoke ljetne | 1 | 3 godine | 1 | 3 godine |

DODATNA POLICIJSKA ODORA UREDA ZA POSEBNE POSLOVE SIGURNOSTI – SLUŽBA ZA OSIGURANJE I ZAŠTITU ŠTIĆENIH OSOBA

|  |  |  |  |  |  |
| --- | --- | --- | --- | --- | --- |
| 1 | Komplet za prikriveno nošenje oružja i opreme | 1 | 8 godina | 1 | prvo zaduženje |
| 2 | Jakna taktička | 1 | prvo zaduženje | 1 | prvo zaduženje |
| 3 | Hlače taktičke | 2 | prvo zaduženje | 2 | prvo zaduženje |
| 4 | Prsluk taktički | 1 | prvo zaduženje | 1 | prvo zaduženje |

DODATNA POLICIJSKA ODORA UREDA ZA POSEBNE POSLOVE SIGURNOSTI – SLUŽBA ZA OSIGURANJE I ZAŠTITU ŠTIĆENIH OBJEKATA I PROSTORA

|  |  |  |  |  |  |
| --- | --- | --- | --- | --- | --- |
| 1 | Komplet za prikriveno nošenje oružja i opreme | 1 | prvo zaduženje | 1 | prvo zaduženje |

DODATNA POLICIJSKA ODORA POLICIJSKIH SLUŽBENIKA KOJI POSLOVE OBAVLJAJU NA KONJU

|  |  |  |  |
| --- | --- | --- | --- |
| 1 | Jahaće hlače | 1 | prvo zaduženje |
| 2 | Jahaća kaciga | 1 | prvo zaduženje |
| 3 | Jahaća obuća (jahaće čizme ili cipele sa čepsama) | 1 | prvo zaduženje |
| 4 | Rukavice s gumenim stoperom | 1 | prvo zaduženje |
| 5 | Zaštitni prsluk | 1 | prvo zaduženje |

DIJELOVI POLICIJSKE ODORE KRIMINALISTIČKE POLICIJE I POLICIJSKIH SLUŽBENIKA CENTRA ZA FORENZIČNA ISPITIVANJA, ISTRAŽIVANJA I VJEŠTAČENJA »IVAN VUČETIĆ«

|  |  |  |  |  |  |
| --- | --- | --- | --- | --- | --- |
| 1 | Komplet za prikriveno nošenje oružja i pričuvnog nabojnika | 1 | prvo zaduženje | 1 | prvo zaduženje |
| 2 | Kapa sa šiltom | 1 | 2 godine | 1 | 5 godina |
| 3 | Kombinezon | 1 | 3 godine | 1 | prvo zaduženje |
| 4 | Prsluk | 1 | 3 godine | 1 | prvo zaduženje |
| 5 | Dvodijelni kišni komplet s kapuljačom | 1 | prvo zaduženje | 1 | prvo zaduženje |
| 6 | Čizme gumene | 1 | prvo zaduženje | 1 | prvo zaduženje |
| 7 | Cipele visoke ljetne | 1 | 3 godine | 1 | prvo zaduženje |
| 8 | Prsluk PNUSKOK | 1 | 3 godine | 1 | prvo zaduženje |

|  |  |  |  |  |
| --- | --- | --- | --- | --- |
| Svečana odora | 1 | prvo zaduženje | 1 | prvo zaduženje |
| Funkcionalne oznake radnih mjesta | 1 komplet (4 para) | prvo zaduženje | 1 komplet (4 para) | prvo zaduženje |
| Natpisi s oznakama pripadnosti | 1 komplet (4 para) | prvo zaduženje | 1 komplet (4 para) | prvo zaduženje |

DIJELOVI SVEČANE POLICIJSKE ODORE POLICIJSKIH SLUŽBENIKA UREDA ZA POSEBNE POSLOVE SIGURNOSTI – SLUŽBE ZA OSIGURANJE ŠTIĆENIH OSOBA KOJI U SKLOPU PROTOKOLARNIH AKTIVNOSTI OBAVLJAJU POSLOVE PRATNJE DRŽAVNIH DUŽNOSNIKA NA VISOKOJ RAZINI, NA MOTOCIKLU

|  |  |  |  |
| --- | --- | --- | --- |
| 1 | Svečana motoristička jakna | 1 | 3 godine |
| 2 | Svečane motorističke hlače | 1 | 3 godine |
| 3 | Beretka | 1 | 2 godine |
| 4 | Svečani motoristički remen | 1 | 5 godina |
| 5 | Svečane motorističke rukavice | 2 | 5 godina |
| 6 | Majica kratkih rukava | 2 | 1 godina |
| 7 | Svečane motorističke čizme | 1 | 5 godina |

100 01.08.2013 Uredba o izmjenama i dopunama Uredbe o izgledu odora policijskih službenika Ministarstva unutarnjih poslova

Uredba, NN 100/2013-2263
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)